O software baixo licencia GPL puet estar aplicau baixo totz os propositos, incluius os propositos comercials y mesmo como ferramienta de creyación de software propietario. En uso purament privativo (u interno), sin vendas ni distribucions implicadas, o software puet estar modificau sin liberar o codigo fuent pero, en caso contrario, o codigo fuent y qualsiquier cambeo realizau en ell debe estar disponible ta os usuarios, ya que en iste caso os dreitos de l'usuario son protechius por copyleft. D'ista forma, as aplicacions instaladas en sistemas operativos baixo licencia GPL como Linux, no cal que sían licenciadas baixo GPL u que sían distribuidas con o suyo codigo fuent disponible ya que as licencias no dependen d'a plataforma. Por eixemplo, si un programa ye formau completament por codigo orichinal, u si ye combinau con software que no cumple os requisitos de copyleft no cal que se licencie baixo GPL u que se distribuiga con o suyo codigo fuent disponible. Nomás si un programa utiliza fragmentos de codigo GPL (y o programa ye distribuiu) o codigo fuent en a suya totalidat ha d'estar disponible, baixo a mesma licencia.